钦定古今图书集成/历象汇编/乾象典/第010卷 > 宋张子正蒙 > 《天道篇》
## 钦定古今图书集成/历象汇编/乾象典/第010卷 > 宋张子正蒙 > 《天道篇》

“天道四时行，百物生”，无非至教。圣人之动，无非“至德。”
夫何言哉。

天体物不遗，犹仁体事无不在也。“礼仪三百，威仪三
千”，无一物而非仁也。“昊天曰明，及尔出王，昊天曰旦，
及尔游衍”，无一物之不体也。

上天之载，有感必通。圣人之为，得为而为之也。
“天不言而四时行”，圣人神道设教而天下服。诚于此，
动于彼，神之道与！

“天不言而信，神不怒而威。”诚故信，无私故威。

天之不测谓“神”，神而有常谓天。

“鼓万物而不与圣人同忧”，天道也。圣不可知也，无心
之妙，非有心所及也。

天之知物，不以耳目心思，然知之之理，过于耳目心
思。天视听以民，明威以民，故《诗》《书》所谓“帝天之命，主
于民心”而已焉。

“化而裁之存乎变”，存四时之变，则周岁之化可裁，存
昼夜之变，则百刻之化可裁。“推而行之存乎通。”推四
时而行，则能存周岁之通；推昼夜而行，则能存百刻
之通。

“神而明之，存乎其人”，不知上天之载，当存文王。“默而
成之，存乎德行。”学者常存德性，则自然默成而信矣。
存文王，则知天载之神，存众人，则知物性之神谷之神也有限，故不能通天下之声。圣人之神惟天，
故能周万物而知。

《圣人》“有感无隐”，正犹“天道之神。”

“有天德”，然后“天地之道可一言而尽。”